ΚΑΝΟΝΙΣΜΟΣ (ΕΚ) αριθ. 1647/1999 ΤΗΣ ΕΠΙΤΡΟΠΗΣ

της 27ης Ιουλίου 1999

για παρέκκλιση από τον κανονισμό (ΕΚ) αριθ. 2571/97 σχετικά με την πώληση σε μειωμένη τιμή βουτύρου και τη χορήγηση ενίσχυσης στην κρέμα γάλακτος, στο βούτυρο και στο συμπυκνωμένο βούτυρο που προορίζονται για την παρασκευή προϊόντων ζαχαροπλαστικής, παγωτών και άλλων προϊόντων διατροφής

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 804/68 του Συμβουλίου, της 27ης Ιουνίου 1968, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 1587/96(2), και ιδίως το άρθρο 6 παράγραφος 6 και το άρθρο 12 παράγραφος 3,

Εκτιμώντας:

(1) ότι ο κανονισμός (ΕΚ) αριθ. 2571/97 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 494/1999(4), καθορίζει την προθεσμία χρησιμοποίησης και ενσωμάτωσης των προϊόντων που αναφέρονται στο άρθρο 1 του εν λόγω κανονισμού στα τελικά προϊόντα· ότι ο κανονισμός (ΕΚ) αριθ. 1982/98 της Επιτροπής(5) για την τροποποίηση του κανονισμού (ΕΚ) αριθ. 2571/97 καθόρισε σε πέντε μήνες τη σχετική περίοδο για τις ποσότητες που κατακυρώνονται, αρχής γενομένης από την 17η δημοπρασία· ότι η υπόψη περίοδος δεν έχει ακόμη λήξει για τις ποσότητες που κατακυρώθηκαν κατά την 25η και την 26η δημοπρασία· ότι ο κανονισμός (ΕΚ) αριθ. 494/1999 για την τροποποίηση του κανονισμού (ΕΚ) αριθ. 2571/97 καθόρισε σε τέσσερις μήνες τη σχετική περίοδο για τις ποσότητες που κατακυρώνονται, αρχής γενομένης από την 27η δημοπρασία·

(2) ότι οι αποφάσεις της Επιτροπής αριθ. 1999/363/ΕΚ(6), 1999/368/ΕΚ(7), 1999/389/ΕΚ(8), 1999/390/ΕΚ(9) και 1999/449/ΕΚ(10), προβλέπουν μέτρα προστασίας κατά της μόλυνσης από διοξίνες προϊόντων ζωικής προέλευσης που προορίζονται για κατανάλωση από τον άνθρωπο ή από τα ζώα·

(3) ότι λαμβανομένης υπόψη της σταθεροποίησης του επιπέδου των προσφορών για τη χορήγηση της ενίσχυσης και των δυσχερειών που αντιμετωπίζονται από ορισμένους επιχειρηματίες στη σχετική αγορά, κυρίως λόγω του μέτρου προστασίας που αφορά τη μόλυνση από διοξίνες ορισμένων προϊόντων που προορίζονται για κατανάλωση από τον άνθρωπο, σκόπιμο είναι να παραταθούν κατά ένα μήνα οι προθεσμίες για την ενσωμάτωση των σχετικών ποσοτήτων στα τελικά προϊόντα, οι οποίες δεν έχουν ακόμη λήξει για τους σχετικούς επιχειρηματίες·

(4) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση από το άρθρο 11 του κανονισμού (ΕΚ) αριθ. 2571/97:

- προθεσμία έξι μηνών εφαρμόζεται για τη χρησιμοποίηση και την ενσωμάτωση των ποσοτήτων που έχουν κατακυρωθεί κατά τη διάρκεια της 25ης και 26ης δημοπρασίας του έτους 1999,

- προθεσμία πέντε μηνών εφαρμόζεται για τη χρησιμοποίηση και την ενσωμάτωση των ποσοτήτων που έχουν κατακυρωθεί κατά τη διάρκεια των δημοπρασιών αριθ. 27 έως 34 του έτους 1999.

Άρθρο 2

Ο παρών κανονισμός εφαρμόζεται μετά από αίτηση των επιχειρηματιών, που μπορούν να αποδείξουν με ικανοποιητικό για την αρμόδια αρχή τρόπο, ότι δεν μπόρεσαν να χρησιμοποιήσουν και να ενσωματώσουν τις προαναφερθείσες ποσότητες, εντός των προθεσμιών που προβλέπονται στο άρθρο 11 του κανονισμού (ΕΚ) αριθ. 2571/97, λόγω των μέτρων προστασίας που προβλέπονται από τις αποφάσεις της Επιτροπής 1999/363/ΕΚ, 1999/368/ΕΚ, 1999/389/ΕΚ, 1999/390/ΕΚ και 1999/449/ΕΚ.

Η αρμόδια αρχή πρέπει να βασιστεί κυρίως, για την εκτίμηση της κατάστασης που αναφέρεται στο πρώτο εδάφιο, στα εμπορικά έγγραφα που αναφέρονται στο άρθρο 1 παράγραφος 2 του κανονισμού (ΕΟΚ) αριθ. 4045/89 του Συμβουλίου(11).

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Ιουλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 148 της 28.6.1968, σ. 13.

(2) ΕΕ L 206 της 16.8.1996, σ. 21.

(3) ΕΕ L 350 της 20.12.1997, σ. 3.

(4) ΕΕ L 59 της 6.3.1999, σ. 17.

(5) ΕΕ L 256 της 18.9.1998, σ. 9.

(6) ΕΕ L 141 της 4.6.1999, σ. 24.

(7) ΕΕ L 142 της 5.6.1999, σ. 46.

(8) ΕΕ L 147 της 12.6.1999, σ. 26.

(9) ΕΕ L 147 της 12.6.1999, σ. 29.

(10) ΕΕ L 175 της 10.7.1999, σ. 70.

(11) ΕΕ L 388 της 30.12.1989, σ. 18.